
Andreas Latzko művei a háború ellen. Két elbeszélés konstitutív elemei narratológiai szempontból

    Dolgozatom témája Andreas Latzko, avagy Latzkó Andor (1876-1943) magyar származású, de
1902-től német nyelven alkotó, elfeledett pacifista író életének és műveinek bemutatása.
Különös hangsúlyt fektetek a kortárs recepcióra, illetve művészeti áttörést jelentő két kötetének
tematikus sajátosságaira és az ezekből származó két művének narratológiai szempontú
elemzésére. A szerző harcolt az első világháborúban, ahol harctéri idegsokkot kapott és ennek
következtében egy svájci szanatóriumba küldték gyógyulni. Itt a fronton szerzett
élményei alapján írta meg az 1917-ben publikált Menschen im Krieg (Emberek a háborúban)
című művét, mellyel hatalmas sikert aratott, és 1918-ban pedig a kevésbé ismert
Friedensgericht (Békebíróság) című művét. A Menschen im Kriegből a Der Sieger (A győztes)
című elbeszélést, a Friedensgerichtből a Der Verräter (Az áruló) című elbeszélést elemzem
részletesebben.
   A fellelhető újságcikkek alapvetően az író pozitív kortárs recepcióját támasztják alá,
így ennek fényében meglepő lehet, hogy a 70-es, 80-as évekig gyakorlatilag nem találhatunk
vele foglalkozó tudományos jellegű műveket. A szerző életművének kutatása az utóbbi években
lendült fel, viszont még nem született műveit irodalomelméleti szempontból feldolgozó
tanulmány, így dolgozatom ilyen szempontból hiánypótló.
   Az irodalomelméleti részt Gérard Genette narratológiájára alapozom, mivel az általa
alkalmazott kategóriák ideálisak a két mű sajátosságainak bemutatására. Alapvetően az
elbeszélőt, a fokalizáció alkalmazását, az ezzel összefüggő időkezelést,
továbbá az ezek által létrehozott egyedi esztétikát vizsgálom behatóbban. Dolgozatom
narratológiai elemzés részét adatvizualizációval tettem szemléletesebbé, ezáltal digitális
bölcsészeti módszerekkel is kísérleteztem.
   Az elemzés során láthatóvá válik, hogy a két mű szerkezetileg hasonló, ugyanakkor változatos
nézőpontokból a háború különböző aspektusait mutatják be. Ez az átgondolt narratív
szerkesztés segíti a megformált karakterek érzékletes ábrázolását, mely a belső fokalizációban
csúcsosodik ki. Itt a visszatekintéseknek köszönhetően narratív „pszichogrammok” rajzolódnak
ki, melyek által az alapvetően típuskarakterek egyedi személyiséget kapnak, így több
szempontból bemutatva a háború borzalmait. Megnyilvánulásaikon, gondolataikon keresztül
mindig megjelenik a szerző háborúellenes, pacifista hozzáállása, melyet gyakran erős
iróniával, egyes esetekben szatírával fejez ki.



